Hver eneste mink i Danmark blev aflivet i november 2020. Men siden 1. januar i år, har det igen været tilladt at holde mink til avl i Danmark. Og netop nu er de første avlsdyr på vej til Danmark. Det oplyser foreningen Danske Mink til Landbrugsavisen. - Lige nu arbejder vi med at få det sidste på plads, hvad angår foder, og vi regner med, at de første dyr kommer til Danmark i næste uge, siger Louise Simonsen, der er formand for Danske Mink til avisen. Blot 13 danske minkavlere har benyttet sig af muligheden for at få tilladelse til igen at holde de pelsede dyr. Resten, blandt andet end stor del af avlerne i Nordjylland, har ikke ønkset at fortsætte. Der er blandt andet tale om en række skrappe sundhedskrav til de avlere, der vil genstarte erhvervet efter de to års midlertidige forbud mod minkavl. Alligevel er nordjyske Martin Korsbæk fra Fjerritslev en af dem, der tager chancen for et nyt erhvervseventyr. Det har han tidligere fortalt TV2 Nord i forbindelse med dokumenteren 'Skind på hjernen'. - Jeg ville ærgre mig den dag, hvor jeg sidder på plejehjem og tænker, at det var ærgerligt, jeg ikke gav det en chance. Det kan jeg i hvert fald sige, at jeg har gjort. Så må vi jo se, om det kan bære eller briste, siger han blandt andet om satsningen. For det er en satsning, erkender Martin Korsbæk, der har kastet hele familiens privatøkonomi i projektet. Hans ordre på godt 600 mink fra Finland kommer, som Landbrugsavisen også skriver, til gården i en af de første uger af januar. - Det er jo et millionbeløb, det handler om, siger Martin Korsbæk.

Opsummering:
2023 er det nye 'år nul' for mink i Danmark. Nu kommer de første dyr til det tidligere dødsdømte erhverv.